Ehdotus Euroopan parlamentin ja neuvoston direktiiviksi tiettyjen huumaus- ja psykotrooppisten aineiden laittomaan valmistukseen käytettävien aineiden valmistamisesta ja saattamisesta markkinoille annetun neuvoston direktiivin 92/109/ETY muuttamisesta /* KOM/98/0022 lopull. - COD 98/0017 */



Virallinen lehti nro C 108 , 07/04/1998 s. 0041



Ehdotus Euroopan parlamentin ja neuvoston direktiiviksi tiettyjen huumaus- ja psykotrooppisten aineiden laittomaan valmistukseen käytettävien aineiden valmistamisesta ja saattamisesta markkinoille annetun neuvoston direktiivin 92/109/ETY muuttamisesta (98/C 108/07) KOM(98) 22 lopull. - 98/0017 (COD) (Komission esittämä 26 päivänä tammikuuta 1998) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan talousyhteisön perustamissopimuksen ja erityisesti sen 100 a artiklan, ottavat huomioon komission ehdotuksen, ottavat huomioon talous- ja sosiaalikomitean lausunnon, toimivat perustamissopimuksen 189 b artiklassa tarkoitetun menettelyn mukaisesti, sekä katsovat, että neuvoston direktiivissä 92/109/ETY (1) säädetään tiukasta valvonnasta 22 sellaisen aineen valmistamisen ja markkinoille saattamisen osalta, jotka voivat kulkeutua huumaus- tai psykotrooppisten aineiden laittomaan valmistukseen, direktiivin liitteessä I on luettelo 22 aineesta, joita käytetään yleisesti huumausaineiden laittomassa valmistuksessa, huomattavaa määrää muita aineita, joista monilla käydään laajamittaista laillista kauppaa, on todettu käytettävän prekursoreina synteettisten huumausaineiden (niin kutsutut designer-huumeet) laittomassa valmistuksessa, ja direktiivin liitteessä I mainittuja aineita koskevien tiukkojen valvontajärjestelyjen laajentaminen koskemaan myös näitä luokittelemattomia aineita edellyttäisi toimilupien ja liiketoimien seurantaa, mikä aiheuttaisi tarpeettoman kaupan esteen; tästä syystä on tarpeen ottaa yhteisön tasolla käyttöön joustavampi valvontajärjestelmä, jonka periaatteena on se, että jäsenvaltioiden toimivaltaiset viranomaiset saavat tiedon luokittelemattomiin aineisiin liittyvistä epäilyttävistä liiketoimista ja voivat toteuttaa tarvittavat toimenpiteet, OVAT ANTANEET TÄMÄN DIREKTIIVIN: 1 artikla Muutetaan tiettyjen huumaus- ja psykotrooppisten aineiden laittomaan valmistukseen käytettävien aineiden valmistamisesta ja saattamisesta markkinoille annettua neuvoston direktiiviä 92/109/ETY seuraavasti: 1. Muutetaan 5 artiklan otsikko seuraavasti: "Luokiteltuihin aineisiin liittyvä yhteistyö" 2. Lisätään 5 artiklan jälkeen uusi 5 a artikla seuraavasti: "5 a artikla Luokittelemattomiin aineisiin liittyvä yhteistyö Jäsenvaltioiden on toteutettava tarvittavat toimenpiteet tiiviin yhteistyön aikaansaamiseksi toimivaltaisten viranomaisten ja toimijoiden välille siten, että toimijat ilmoittavat toimivaltaisille viranomaisille viipymättä vapaaehtoiselta pohjalta kaikista sellaisista seikoista, kuten luokittelemattomien aineiden epätavallisista tilauksista tai toimituksista, joiden perusteella on aihetta epäillä, että kyseiset aineet voivat kulkeutua huumaus- tai psykotrooppisten aineiden laittomaan valmistukseen." 3. Lisätään 6 artiklaan toinen kohta seuraavasti: "2. Kunkin jäsenvaltion toimivaltaiset viranomaiset voivat tämän direktiivin 1 artiklan 1 kohdassa esitettyjen tavoitteiden saavuttamiseksi estää luokittelemattomiin aineisiin liittyvät liiketoimet, jos on kohtuullista epäillä, että kyseiset aineet on tarkoitettu huumaus- tai psykotrooppisten aineiden laittomaan valmistukseen." 4. Lisätään 10 artiklan 1 kohtaan toinen alakohta seuraavasti: "Erityisesti 5 a artiklaan perustuvan yhteistyön helpottamiseksi ja menettelyjen yhdenmukaistamiseksi koko yhteisön alueella komitea laatii ja pitää säännöllisin päivityksin ajan tasalla luettelon niistä luokittelemattomista aineista, joita tiedetään jäsenvaltioiden toimivaltaisten viranomaisten tai kansainvälisellä tasolla saatujen kokemusten perusteella käytettävän yleisesti huumaus- tai psykotrooppisten aineiden laittomaan valmistukseen. Komitea vahvistaa lisäksi, mihin tässä luettelossa mainittuihin luokittelemattomiin aineisiin 5 a artiklaa sovelletaan kaikissa jäsenvaltioissa. Komiteassa vaihdetaan yleisellä tasolla tietoja uusien aineiden käytöstä tai uusista tavoista käyttää väärin näitä aineita, jotta asiaa koskevia yhteisön säännöksiä voitaisiin tarvittaessa vaikeuksitta mukauttaa." 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan 30 päivään kesäkuuta 1999 mennessä. Niiden on ilmoitettava tästä komissiolle viipymättä. Niiden on sovellettava näitä säännöksiä 1 päivästä heinäkuuta 1999. 2. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 3 artikla Tämä direktiivi on osoitettu kaikille jäsenvaltioille. (1) EYVL L 370, 19.12.1992, s. 76.